સ્કોટલેન્ડમાં ૧૬મી સદીમાં બનેલા વિખ્યાત ક્રેઇગનેથન કેસલ (કિલ્લો)ના કેટલાક હિસ્સાને હમણાં એક જાનવરના કારણે મુલાકાતીઓ માટે બંધ કરી દેવામાં આવ્યો હતો. કોઈ કારણોસર ખૂબ ગુસ્સે ભરાયેલા બેજરે (ટૂંકા પગનું પ્રાણી) કિલ્લાને માથે લીધો હતો. ૫૦૦ વર્ષ પ્રાચીન કેસલની વ્યવસ્થા સંભાળતા સ્કોટલેન્ડના હિસ્ટોરિક ડિપાર્ટમેન્ટે આ ઘટના બાદ કેસલની ટનલ બંધ કરી દીધી હતી. કેસલની નજીકના જંગલમાં ભટકતું બેજર અહીં આવી ચડ્યું હતું. કેસલમાં બેજરે કેટલીક જગ્યાએ જમીન ખોદી કાઢી હોવાનું અને પથ્થરો કાઢી નાંખ્યાની વિગતો બહાર આવી છે. બેજરે જ્યાં ઉત્પાત મચાવ્યો હતો ત્યાં બધું અસ્તવ્યસ્ત થઈ ગયું હતું. કેસલના ટનલના હિસ્સાની જ્યાં સુધી સાફસફાઈ ન થાય ત્યાં સુધી તેને બંધ રાખવાનો નિર્ણય લેવામાં આવ્યો છે. અલબત્ત, કેસલના બાકીના હિસ્સાને ટૂંક સમયમાં મુલાકાતીઓ માટે ખુલ્લો મૂકવામાં આવશે તેમ કેસલની વ્યવસ્થા સંભાળતા હિસ્ટોરિક ડિપાર્ટમેન્ટે જણાવ્યું હતું. ક્રેઇગનેથન કેસલનું નિર્માણ ઈ.સ. ૧૫૩૦ની સાલમાં કરવામાં આવ્યું હતું. અભૂતપૂર્વ કિલ્લેબંધી માટે વિખ્યાત એવા આ કિલ્લાને મુખ્યત્વે તો તોપમારા સામે રક્ષણ મેળવવા બાંધવામાં આવ્યો હતો. ૧૫૭૯માં તેનો કેટલોક હિસ્સો ધ્વસ્ત કરી દેવામાં આવ્યો હતો. તેના અવશેષો આજે પણ ત્યાં મોજૂદ છે. દર વર્ષે આ કિલ્લાને જોવા દેશ-વિદેશમાંથી મોટી સંખ્યામાં પ્રવાસીઓ આવતા હોય છે..